แบงก์ไม่เคยพบ สินเชื่อร้อนแรงเชื่อเติบโตทั้งปี
ธนาคารคาดสินเชื่อร้อนแรงลากยาว เหตุได้ภาวะค่าครองชีพต้นทุนธุรกิจสูงเออีซีหนุน
12 มิ.ย. 2555

ธนาคารคาดสินเชื่อร้อนแรงลากยาว เหตุได้ภาวะค่าครองชีพต้นทุนธุรกิจสูงเออีซีหนุน 
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ กล่าวว่า ภาพรวมของสินเชื่อในระบบธนาคารพาณิชย์ช่วง 4 เดือนแรกที่เติบโตถึง 16% โดยเฉพาะสินเชื่ออุปโภคบริโภคเป็นผลมาจากต้นทุนของภาคธุรกิจที่เพิ่มขึ้น 25% จากการขึ้นค่าจ้างและภาวะค่าครองชีพของประชาชน ทำให้มีการเบิกใช้สินเชื่อหมุนเวียนและสินเชื่อบุคคลมากขึ้น เมื่อรวมกับปัจจัยด้านการฟื้นตัวจากน้ำท่วมและการที่ธนาคารต่างชาติอยู่ในภาวะอ่อนแอ จึงทำให้สินเชื่อในกลุ่มธนาคารไทยเติบโตร้อนแรง
“ยังไม่เคยเห็นการเติบโตของสินเชื่อในช่วงต้นปีที่สูงแบบนี้มาก่อน จึงคาดว่าความต้องการสินเชื่อจะอยู่ในระดับสูงต่อเนื่อง แม้ว่าการฟื้นตัวจากน้ำท่วมจะเข้าที่แล้ว แต่จะมีความต้องการสินเชื่อเพื่อขยายกิจการของภาคธุรกิจที่ตื่นตัวกับเออีซีเข้ามาทดแทน” นางศศิธร กล่าว
ทั้งนี้ สินเชื่อในช่วง 5 เดือนแรกของธนาคารมีการเติบโตมากกว่า 10% หรือเติบโต 30% เมื่อเทียบปีต่อปี จากเป้าทั้งปีที่ 25% 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ขณะนี้ลูกค้าธุรกิจขนาดใหญ่มีความต้องการสินเชื่อเข้ามาอย่างต่อเนื่อง จึงคาดว่าในครึ่งปีแรกสินเชื่อธุรกิจขนาดใหญ่ของธนาคารจะเติบโตได้ 5-7% จากเป้าทั้งปีที่ 9% ในจำนวนนี้ 60% เป็นสินเชื่อเพื่อการลงทุน ทั้งภาคพลังงาน โครงสร้างพื้นฐานและยานยนต์ 
อย่างไรก็ตาม ขณะนี้ธนาคารมีดีลโครงการพลังงานอยู่ในท่ออีกประมาณ 50 รายการ มูลค่ารวม 1,470 ล้านเหรียญสหรัฐ